Produse și servicii furnizate în 2014

1. Agenția a închis ultimele granturi acordate între 2005 și 2007 în cadrul Programului privind sănătatea publică din perioada 2003-2008; a monitorizat și a asigurat plata soldului pentru unele dintre granturile acordate între 2008 și 2012 în cadrul celui de al doilea Program privind sănătatea publică (2008-2013); a finalizat negocierile pentru propunerile incluse în lista de rezervă pentru cererile de propuneri din 2013; a gestionat implementarea noilor instrumente informatice pentru cererile din 2014 și a lansat un număr considerabil de contracte de servicii în cadrul planului de activitate pentru 2014; a gestionat cererile de propuneri din 2013, precum și granturile și contractele acordate în cadrul cererilor de propuneri din 2008 și în cadrul procedurilor de achiziții aferente Programului privind protecția consumatorilor 2007-2013; a atribuit contracte pentru proiecte în cadrul procedurilor de achiziții pentru 2007, 2008 și 2009 aferente măsurilor de formare profesională în domeniul siguranței alimentare. 2. Programul de activitate aferent Programului privind sănătatea publică — Cererile de propuneri pentru 2014 au fost lansate la 6 iunie 2014 și s-au încheiat la 25 septembrie 2014. Acestea au fost publicate în Jurnalul Oficial al Uniunii Europene (1), pe site-ul web al agenției (2) și pe site-ul web Europa (3). — Propuneri de proiecte: 12 dintre cele 50 de propuneri de proiecte evaluate din punct de vedere tehnic (27,2 %) au fost recomandate în vederea finanțării (cu excepția listei de rezervă), pentru o cofinanțare propusă din partea UE în valoare totală de 1 1 5 67 617 euro. Granturile aferente vor fi semnate însă de abia în primul trimestru al exercițiului 2015, din cauza publicării tardive a cererilor. — Propuneri de granturi de funcționare: 14 dintre cele 40 de propuneri de granturi de funcționare evaluate din punct de vedere tehnic, inclusiv acordurile-cadru de parteneriat și acordurile de grant specifice aferente (28,6 %) au fost recomandate în vederea finanțării. Granturile aferente vor fi semnate însă de abia în primul trimestru al exercițiului 2015, din cauza publicării tardive a cererilor. Cuantumul total al cofinanțării propuse din partea UE se ridică la 4 7 17 062 de euro. — Acțiuni comune: procedura de negociere pentru acțiunile comune a fost lansată la 7 noiembrie 2014, termenul de prezentare a propunerilor fiind data de 29 ianuarie 2015. Se preconizează că toate cele opt propuneri de acțiuni comune vor beneficia de cofinanțare, dar granturile aferente vor fi semnate de abia în primul trimestru al exercițiului 2015, din cauza publicării tardive a planului de activitate pentru 2014. Potrivit planului de activitate, cuantumul preconizat al cofinanțării din partea UE se ridică la 1 8 5 93 000 de euro. — A fost întocmită o singură listă de rezervă cu proiecte: aceasta cuprindea patru propuneri pentru care valoarea totală a cofinanțării propuse din partea UE se ridica la 3 9 34 352 de euro. — Au fost lansate 31 de proceduri de achiziții, dintre care șase luau forma unor licitații deschise, iar celelalte erau cereri de servicii. 3. Programul de activitate aferent Programului privind protecția consumatorilor — Având sarcina de a implementa anumite părți ale Programului (anual) de activitate privind protecția consumatorilor, agenția a lansat în 2014 două cereri de propuneri, două invitații pentru prezentarea de propuneri și 13 proceduri de achiziții publice (care au inclus o licitație deschisă, un contract cu valoare scăzută și o cerere specifică de servicii/comenzi). — Agenția a acordat 60 de granturi pentru schimburi de personal între autoritățile competente ale statelor membre, care au oferit personalului cu responsabilități în materie de impunere a aplicării normelor posibilitatea de a face schimb de experiență și de cunoștințe referitor la punerea în aplicare a Directivei 2001/95/CE privind siguranța generală a produselor și a Regulamentului (CE) nr. 2006/2004 privind cooperarea în materie de protecție a consumatorului. — Grantul care a fost acordat pentru implementarea unor acțiuni comune în temeiul Directivei privind siguranța generală a produselor a vizat schimbul și aplicarea de bune practici în rândul autorităților competente ale statelor membre participante, precum și îmbunătățirea cooperării transfrontaliere. — În urma aderării Croației la UE, au fost semnate două contracte privind organizarea unei campanii de informare privind drepturile consumatorilor în această țară, scopul urmărit fiind acela de a oferi cetățenilor croați informații cu privire la noile lor drepturi de consumatori în calitate de cetățeni ai UE. — Agenția a lansat proceduri în vederea încheierii unui acord-cadru de parteneriat cu o durată de trei ani (2015-2017) și a unui acord de grant specific pentru 2015 cu Rețeaua Centrelor Europene ale Consumatorilor (ECC-Net). Noua procedură a fost concepută astfel încât să asigure o mai mare stabilitate, o planificare strategică îmbunătățită și un plus de eficiență în gestionarea granturilor ECC-Net. De asemenea, agenția a gestionat prima fază a unui contract care vizează crearea unui mecanism de sprijin pentru ECC-Net, cu scopul de a îmbunătăți vizibilitatea acestei rețele și impactul activităților colective ale centrelor. Elaborarea de standarde de calitate este inclusă în aceste servicii și va permite centrelor europene ale consumatorilor să își măsoare performanțele în raport cu indicatori predefiniți. — Continuând analiza sa cu privire la problemele cu care se confruntă consumatorii atunci când cumpără produse sau servicii, agenția a lansat o serie de anchete referitor la diverse teme legate de protecția consumatorilor, precum și studii de piață. Acestea vor permite să se răspundă mai multor preocupări privind funcționarea pieței din perspectiva consumatorilor, în diferite domenii precum asigurările, obiceiurile și alegerile alimentare, garanțiile sau obstacolele transfrontaliere care afectează piața unică digitală. Agenția a lansat un studiu de monitorizare a pieței de mare amploare, care acoperă 42 de piețe diferite. — A fost finalizată o procedură de achiziții în domeniul siguranței produselor, în vederea studierii elementelor de siguranță ale scărilor. — În ceea ce privește cooperarea în materie de protecție a consumatorilor, agenția a lansat o procedură de achiziții pentru un studiu de piață care își propune colectarea de date și elaborarea unei analize privind perioadele de încercare „gratuite” și alte capcane în atragerea de clienți menite să inducă în eroare consumatorii din UE. — În 2014, agenția a lansat proceduri în vederea încheierii unui acord-cadru de parteneriat cu o durată de patru ani (2015-2018) și a unui acord de grant specific cu Organizația Europeană a Consumatorilor (BEUC). Cofinanțarea BEUC va contribui la continuarea promovării intereselor consumatorilor europeni în procesul de elaborare a politicilor UE, în calitatea lor de cumpărători sau de utilizatori de bunuri și servicii. — Au fost lansate mai multe proceduri de achiziții pentru implementarea unei noi inițiative – Consumer Champion – care urmărește consolidarea capacităților profesioniștilor activi în domeniul protecției consumatorilor, precum și pentru implementarea platformei online interactive numite Consumer Classroom, care este dedicată educației consumatorilor și este concepută pentru profesorii din învățământul secundar. 4. Programul de activitate aferent inițiativei BTSF (Better Training for Safer Food – O formare mai bună pentru o hrană mai sigură) — Agenția a lansat cinci proceduri de achiziții sub forma unor licitații deschise pentru organizarea de activități de formare pentru personalul din statele membre ale UE, din țările candidate, din țările incluse în politica europeană de vecinătate și din țările AELS care își desfășoară activitatea în cadrul autorităților naționale și care sunt implicați în activități oficiale de control. — Prin aceste cursuri de formare se urmărește actualizarea regulată a cunoștințelor funcționarilor respectivi cu privire la toate aspectele dreptului UE în domeniul alimentar și asigurarea faptului că controalele se efectuează într-un mod mai uniform, mai obiectiv și mai satisfăcător în toate statele membre. Este acoperit un spectru larg al legislației, de la sănătatea și bunăstarea animalelor până la sănătatea plantelor și igiena și controlul alimentelor. — Agenția a trecut la a doua fază de execuție a cinci contracte aflate în curs din 2012, care aveau ca obiect organizarea de formare în legătură cu 11 tematici diferite, și a publicat două cereri specifice de servicii pentru organizarea celei de a doua Conferințe privind frauda alimentară (Food Crime Conference) și pentru participarea BTSF la activitățile propuse cu ocazia expoziției universale de la Milano din 2015. — Mai multe activități de formare specifice destinate țărilor terțe, în special țărilor în curs de dezvoltare, au fost realizate în continuare în cadrul programului BTSF, care este finanțat din bugetul DG DEVCO și din bugetul DG TRADE. Scopul acestor activități este de a face cunoscute standardele și cerințele UE aplicabile în materie de importuri în rândul funcționarilor din țările terțe care dețin responsabilități în materie de controale în domeniul alimentar. — În 2014, inițiativa BTSF și-a atins obiectivul stabilit la lansare în ceea ce privește participarea la formări, înregistrând un număr de aproximativ 6 000 de participanți pe an din statele membre. Nivelul general de satisfacție s-a apropiat de ținta de 85 %, în timp ce peste 90 % dintre participanți au evaluat cunoștințele dobândite ca fiind utile.